La finalul anului 2023, 3 din 4 conexiuni de internet fix erau doar prin fibră optică, cu 13% mai mult faţă de anul precedent, astfel încât conexiunile Gigabit au depăşit 2 milioane. Mai mult, nivelul de 80% din gospodării conectate la internet fix a fost depăşit, arată raportul de date statistice realizat de ANCOM pe baza datelor raportate de furnizori. De altfel, obiectivele digitale ale Uniunii Europene pentru 2030 urmăresc ca toate gospodăriile europene să aibă acces la conexiuni Gigabit, iar reţelele 5G sau cele cu performanţe similare să fie disponibile în toate zonele populate până în 2030. Totodată, 8 din 10 conexiuni active de internet mobil (21,5 milioane) au utilizat 4G şi/sau 5G, pe seama triplării conexiunilor 5G, care au ajuns la 2,3 milioane. Infografic aici.
Datele statistice sunt publicate de ANCOM astăzi, pentru marcarea aniversării Zilei Mondiale a Telecomunicaţiilor şi Societăţii Informaţionale. De la telegraful secolului al XIX-lea la Gigabitul secolului al XXI-lea, comunicaţiile electronice reprezintă sectorul care a făcut accesibil tuturor oamenilor cel mai rapid progres tehnologic.
Raportul ANCOM privind piaţa telecom la finalul anului 2023 este disponibil aici, principalele evoluţii fiind:
Internet fix
Cu o creştere de 4%, numărul de conexiuni în anul 2023 a depăşit 6,6 milioane, 93% permiţând viteze care depăşesc 100Mbps
31% dintre conexiuni (2 milioane conexiuni, în creştere cu +20%) permit viteze de cel puţin 1 Gbps
Ritmul de creştere a numărului de conexiuni din mediul rural (+5%) îl depăşeşte pe cel din urban (+4%)
Traficul mediu lunar a ajuns la 81 GB per locuitor (+17%), adică 2,7 GB/zi
La nivel naţional, rata de penetrare la 100 de gospodării este de 80% (86% în mediul urban şi 72% în mediul rural)
După numărul de conexiuni, primii 3 furnizori sunt: RCS&RDS (70%), grupul Orange (17%) şi Vodafone (11%)
Internet mobil
Numărul total de conexiuni active a înregistrat o uşoară creştere, ajungând la 21,5 milioane, dintre care 17 milioane au utilizat 4G şi/sau 5G
Numărul conexiunilor care au utilizat 5G s-a triplat faţă de sfârşitul anului 2022, ajungând la un total de 2,3 milioane
20,4 milioane de conexiuni sunt folosite atât pentru telefonie, cât şi pentru internet mobil, iar 1,1 milioane sunt utilizate doar pentru acces la internet mobil (data only)
Traficul mediu lunar a fost de aproape 11 GB per locuitor (+32%)
După numărul de conexiuni active, primii 3 furnizori sunt: grupul Orange (37%), RCS&RDS (27%) şi Vodafone (23%)
Telefonie mobilă
23,6 milioane de cartele SIM active de telefonie mobilă, din care două treimi sunt pe bază de abonament
Faţă de sfârşitul anului 2022, numărul cartelelor SIM cu abonament a înregistrat o creştere de 7%, în timp ce numărul de cartele SIM preplătite "active" a scăzut cu 11%
Traficul total de voce a înregistrat o scădere de 6%, până la 60 miliarde de minute, în timp ce traficul mediu de telefonie mobilă efectuat de un locuitor a fost de 4 ore şi 22 minute/lună, respectiv de 16 SMS-uri/lună
În funcţie de numărul de cartele SIM active, grupul Orange avea o cotă de piaţă de 35%, Vodafone 28%, iar RCS&RDS 24%
Televiziune
Numărul abonaţilor la servicii TV s-a menţinut la 7,8 milioane
Se menţine preferinţa utilizatorilor de a migra către serviciile de retransmisie prin cablu (+4%, până la 6,8 milioane abonaţi) în defavoarea serviciilor prin satelit/DTH (-22%, până la un total de 0,9 milioane)
În funcţie de numărul total de abonaţi la sfârşitul anului 2023, RCS&RDS avea o cotă de piaţă de 73%, grupul Orange 14%, Vodafone 10%
Venituri din sectorul telecom
Veniturile din sectorul telecom s-au menţinut la 16,9 miliarde de lei în anul 2023, adică 3,4 miliarde euro
Internetul fix şi mobil a generat 37% din totalul veniturilor, telefonia mobilă 29%, retransmisia programelor TV 15%, telefonia fixă 9%, iar celelalte tipuri de reţele/servicii 10%
În funcţie de veniturile obţinute din furnizarea de reţele şi servicii de comunicaţii electronice, primii 3 furnizori erau: grupul Orange (39%), RCS&RDS (26%) şi Vodafone (24%)
Raportul de date statistice
Raportul de date statistice privind piaţa de comunicaţii electronice din România pentru semestrul II 2023 este realizat de ANCOM pe baza datelor statistice raportate de furnizorii care au obligaţia de a transmite către ANCOM valorile indicatorilor corespunzători categoriilor de servicii conform Deciziei nr. 333/2013 şi este disponibil aici. Evoluţiile prezentate mai sus sunt anuale.
17 mai - Ziua Mondială a Telecomunicaţiilor şi Societăţii Informaţionale
Ziua Mondială a Telecomunicaţiilor şi Societăţii Informaţionale marchează semnarea primei Convenţii Internaţionale privind Telegrafia, la Paris în anul 1865, ocazie cu care a fost creată Uniunea Internaţională a Telecomunicaţiilor (UIT).